
[bookmark: TextBodyBegin]Parlamentul European,
–	având în vedere cererea de ridicare a imunității deputatului Alvise Pérez (Luis Pérez Fernández), depusă de Curtea Supremă a Spaniei prin scrisoarea din 7 octombrie 2025, în legătură cu o procedură penală inițiată împotriva sa și anunțată în Parlament la 22 octombrie 2025,
–	în urma audierii deputatului Alvise Pérez la 24 martie 2026, în conformitate cu articolul 9 alineatul (6) din Regulamentul său de procedură,
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019[footnoteRef:2], [2:  	Hotărârea Curții de Justiție din 21 octombrie 2008, Marra/De Gregorio și Clemente, C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.] 

–	având în vedere articolul 71 alineatele (1) și (2) din Constituția Spaniei,
–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0119/2026),
A.	întrucât, prin scrisoarea din 7 octombrie 2025, președinta Curții Supreme a Spaniei a cerut ridicarea imunității dlui Alvise Pérez, deputat în Parlamentul European ales în Spania, în legătură cu presupuse infracțiuni care au avut loc în 2024;
B.	întrucât cererea arată că, în ianuarie și februarie 2024, administratorul unui canal Telegram denumit „Alvise Pérez Chat” ar fi publicat declarații care indică numele „celor responsabili de persecuția ideologică cunoscută sub denumirea de infracțiuni motivate de ură”, făcând referire în special la procurorul delegat pentru combaterea infracțiunilor motivate de ură din Valencia; întrucât declarațiile publicate pe acest canal au generat o reacție imediată din partea a numeroși adepți ai canalului, care au trimis peste 1 500 de comentarii procurorului delegat respectiv, majoritatea fiind insulte; întrucât presupusul comportament ar putea constitui infracțiuni de hărțuire sau urmărire în scopul hărțuirii, instigare la comiterea unui atentat împotriva unei autorități sau a unui funcționar public, constrângere și/sau incitare la ură prin platforme de comunicare socială, în temeiul articolului 172-ter și al articolului 18 alineatul (1) din Codul penal spaniol coroborat cu articolul 553 din Codul penal spaniol;
C.	întrucât Alvise Pérez a fost ales în Parlamentul European la alegerile europene din iunie 2024 și nu era, prin urmare, deputat în Parlamentul European la momentul presupuselor infracțiuni; 
D.	întrucât presupusele infracțiuni nu constituie o opinie sau un vot exprimat de Alvise Pérez în exercitarea funcțiilor sale în sensul articolului 8 din Protocolul nr. 7 privind privilegiile și imunitățile Uniunii Europene, iar cererea subsecventă de ridicare a imunității sale nu are legătură cu o opinie sau un vot exprimat de acesta;
E.	întrucât articolul 9 primul paragraf litera (a) din Protocolul nr. 7 privind privilegiile și imunitățile Uniunii Europene stipulează că, pe durata sesiunilor Parlamentului European, deputații în Parlamentul European beneficiază, pe teritoriul național, de imunitățile recunoscute membrilor Parlamentului propriului stat membru;
F.	întrucât articolul 71 alineatele (1) și (2) din Constituția spaniolă prevede următoarele:
„(1) Deputații și senatorii beneficiază de inviolabilitate în ceea ce privește opiniile exprimate în cadrul exercitării funcțiilor lor.
(2) Pe durata mandatelor lor, deputații și senatorii beneficiază de asemenea de imunitate și nu pot fi arestați decât în caz de flagrant delict. Aceștia nu pot fi inculpați sau puși sub urmărire penală fără autorizarea prealabilă a camerei legislative aferente.”;
G.	întrucât scopul imunității prevăzute de Protocolul nr. 7 privind privilegiile și imunitățile Uniunii Europene este de a proteja Parlamentul și pe deputații săi de proceduri judiciare în legătură cu activitățile desfășurate în exercitarea funcțiilor parlamentare și care nu pot fi disociate de aceste funcții;
H.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al  deputaților, ci o garanție  pentru independența Parlamentului în ansamblu și a membrilor săi;
I.	întrucât, în speță, Parlamentul nu a putut stabili existența fumus persecutionis, și, cu alte cuvinte, nu rezultă că intenția care stă la baza procedurii judiciare în cauză este de a prejudicia activitatea politică a lui Alvise Pérez în calitatea sa de deputat în Parlamentul European și, prin urmare, independența Parlamentului;
J.	întrucât, pe de o parte, Parlamentul nu poate fi asimilat unei instanțe judecătorești și, pe de altă parte, în contextul unei proceduri de ridicare a imunității, deputatul în cauză nu poate fi considerat „persoană acuzată”[footnoteRef:3], [3:  	Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

1.	hotărăște să ridice imunitatea deputatului Alvise Pérez;
2.	încredințează Președintei sarcina de a transmite imediat prezenta decizie și raportul comisiei competente autorităților competente ale Regatului Spaniei și deputatului Alvise Pérez.

